Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 565/11/2202	Galanta, 14.12.2012
EEČ : 2-17-306-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Galanta
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 200,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Materskú školu v Močenku, Vinohradská 1593/3  
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obvodné oddelenie PZ XXXXX pod spisovou značkou ORPXXXXX
- dňa 25. 09. 2012 vyhlásil, že spáchal skutok spočívajúci v tom, že dňa 17. 10. 2011 v čase okolo 21.00 h vošiel na pozemok rodinného domu v obci XXXXX č. 1771/25, bez použitia násilia sa dostal na pozemok, následne k zadným vchodovým dverám vedúcim do pivnice rodinného domu, kde sa cez neuzamknuté dvere dostal do dielne rodinného domu, odkiaľ odcudzil motorovú pílu oranžovej farby zn. HUSQVARNA G1, výrobné číslo 4130823, karbobrúsku zelenej farby zn. BOSCH PWS 18-230, výrobné číslo 37101001 a sadu pracovného náradia v červenom kufríku zn. HILTI PSB 600-4 s obsahom: karbobrúska červenej farby zn. HILTI-SIM-115B 800 W, vŕtačka červenej farby zn. HILTI-PSB 600-4, ručná plátová píla červenej farby zn. HILTI-M1Q-55(6), ručná plochá brúska červenej farby zn. HILTI - Finishing Sander, ďalekohľad ruskej výroby asi 20 ročný s priblížením hodnoty 1000 m na 62 m a iné drobné náradie. Následne prešiel po schodišti na prvé poschodie rodinného domu, kde z miestnosti spálne odcudzil plazmový televízor čiernej farby zn. LG model: 50PK350-2B, ser. číslo 004MALFC7184 s uhlopriečkou 108 cm, s ktorými vecami následne odišiel do obce Šoporňa, kde ich predal a získanú hotovosť minul pre vlastnú potrebu. Týmto konaním spôsobil škodu pre poškodeného XXXXX vo výške 500,- Eur, 

naplňujúci znaky prečinu krádeže podľa ust. § 212 odsek 1 Trestného zákona a prečinu porušovania domovej slobody podľa § 194 odsek 1 Trestného zákona, 
Odôvodnenie: 
Uznesením povereného príslušníka Okresného riaditeľstva PZ v Šali, Obvodného oddelenia PZ v Močenku ČVS: ORP-XXXXX zo dňa 18. 10. 2011 bolo začaté trestné stíhanie a uznesením zo dňa 23. 04. 2012 bolo vznesené obvinenie XXXXX za prečin krádeže podľa ust. § 212 ods. 1 Trestného zákona a prečin porušovania domovej slobody podľa § 194 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia. 

Podľa § 212 ods. 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.

Podľa § 194 ods. 1 Trestného zákona kto neoprávnene vnikne do obydlia iného alebo tam neoprávnene zotrvá, potrestá sa odňatím slobody až na dva roky.
 
V predmetnej veci sa teda koná o prečinoch, na ktoré zákon ustanovuje trest odňatia slobody, ktorého horná hranica neprevyšuje hranicu stanovenú v ust. § 220 ods. 1 Trestného poriadku.

Podľa ust. § 220 ods. 1 Trestného poriadku v konaní o prečine,  na ktorý zákon ustanovuje trest odňatia slobody, ktorého horná  hranica neprevyšuje  päť  rokov,   môže prokurátor  so  súhlasom  obvineného a  poškodeného rozhodnúť o schválení zmieru a zastaviť trestné stíhanie, ak obvinený 
a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne                  a určito,
b)	nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a
c)	zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu, 
a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX a poškodený XXXXX so schválením zmieru vyslovili súhlas a zároveň uviedli, že zmier uzavreli dobrovoľne. Obvinený slobodne,  vážne            a určito vyhlásil, že spáchal skutok, za ktorý je stíhaný. Svoj čin oľutoval, škodu, ktorú poškodenému spôsobil svojim skutkom, nahradil. Poškodený vyhlásil, že škoda mu bola v plnom rozsahu nahradená a so zmierom súhlasil.

Dňa 21. 09. 2012 obvinený XXXXX vložil na účet Krajskej prokuratúry            Trnava sumu vo výške 200,- Eur na verejnoprospešné účely. 

Z uvedenej peňažnej sumy patrí štátu na peňažnú pomoc obetiam trestnej činnosti 50 % a 50 % peňažnej sumy patrí XXXXX na XXXXX,  ktorú za adresáta označil obvinený. 

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, ktorý je mladistvý, doteraz nebol trestne ani priestupkovo stíhaný a na jeho osobné a majetkové pomery som dospela k záveru, že takýto spôsob rozhodnutia je dostačujúci. 

Preto som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka